Tað almenna–almenn fyrisiting og tænasta Tað almenna er almennir myndugleikar og fyrisitingar- og tænastustovnar. Tað almenna fevnir um fýra undirgeirar: Heimastýrisfyrisitingina, kommunurnar, ríkisfyrisitingina og sosialar grunnar. Tænasturnar, sum tað almenna veitir, eru m. a. undirvísingar-heilsu-, almannatænastur, í høvuðsheitum fíggjaðar av skatta- og avgjaldsinntøkum. Uppgerðin av fíggjarviðurskiftunum hjá tí almenna er grundað á almennar roknskapir, men víkir í ávísum førum frá hesum roknskapum. Eitt nú verður virksemi hjá almennum stovnum, sum í stóran mun verða fíggjaðir av brúkaragjøldum og sølu, ikki roknaðir sum partur av almennari fyrisiting og tænastu, hóast teir liggja í almennum roknskapum. Dømi um slíkar stovnar eru Rúsdrekkasølan, Apotekið. Hesar verða, eins og almenn partafeløg, gjørdir upp saman við vinnufyritøkum. Almennu útreiðslurnar vóru 7.513 miljónir í 2011. Av hesum fóru sløk 69% til almanna-, heilsu- og undirvísingarmál, og góð 10% til vinnumál. Inntøkurnar hjá tí almenna vóru 7.238 miljónir í 2011. Sløk 83% stavaðu frá skatti, avgjøldum og sosialum tryggingargjøldum, meðan sløk 12% komu úr danska ríkiskassanum.